આજથી પૂ. મોરારિબાપુની રામકથા માદરે વતન તલગાજરડામાં આરંભાશે. તલગાજરડાની તાસકમાં રામકથાની રસમલાઈ પીરસશે. અંદાજિત લાખ જેટલા ભાવકો કથાનો રોજ લાભ લેશે. તલ જેવું ગામ ગાજર જેવું થશે. તલગાજરડાના જે ખેતરમાં શીંગ વાવી હતી એ જ ખેતરમાં હીરાઓ વાવશે. કથાની પૂર્વ સંધ્યાએ સાધુ બ્રાહ્મણોની ચોર્યાસીનું ભવ્ય આયોજન થયું હતું.પૂ. બાપુ એ કહ્યું કે થોડા વર્ષો પૂર્વે ‘ આ કથાના યજમાન હરિભાઈ પાસે સત્યનારાયણના રૂપિયા ન હતા, આજે આટલું ભવ્ય આયોજન કરી રહ્યા છે એ હરિકૃપા જ…આ આખો પંથક બાપુના તગતગતા તેજથી રળિયાત છે. ત્રિભોવનદાદાના આ ખૂણાને હજુ લૂણો નથી લાગયો. એ અખંડ ચેતનાનું પ્રતીક છે. કથાની પૂર્વસંધ્યાએ હું મંડપમાં નિરખવા આવ્યો છું કે થાંભલે થાંભલે હિમાલયથી કોણ કોણ આવ્યું છે. અલગારી અવધૂત ઓલિયાઓ આવશે જ.. એને અંતરની આંખ હશે તો નીરખી શકશો..સાધુનો દીકરો લોટ માંગવા નીકળે ત્યારે પાત્રમાં સૌથી પહેલા ઘરમાંથી ચપટીક લોટ નખાય છે. આ તલગાજરડાની કથા નિમિત્તે હું ય મારી ચપટી આપવા આવ્યો છું.